text: TrygFonden: Pas på revlehuller
  02 august 2014 kl. 06.07
  TrygFondens livreddere opfordrer nu strandgæster til at være ekstra opmærksomme på revlehuller. Det sker efter en særdeles travl fredag.
  Ved Henne Strand blev 12 personer reddet i land. 10 af dem var i livsfare. Længere nordpå på den jyske vestkyst blev yderligere tre reddet i land, mens en tysk turist omkom.
  -Det bedste, man kan gøre, er at vælge en strand med livreddere og altid bade mellem flagene. Her har livredderne på forhånd sikret sig, at badeforholdene er forsvarlige, siger vagthavende driftschef ved TrygFonden, Michael Iwersen.
  Følger man ikke rådet og alligevel ender i et revlehul, har Michael Iwersen følgende råd.
  -Man skal bevare roen og ikke forsøge at svømme mod strømmen. Hvis man ser andre blive fanget i et revlehul, så skal man undgå at svømme direkte ud til dem. I stedet skal man kontakte en livredder eller ringe 1-1-2. Herefter kan man råbe, at personen skal lade sig flyde med strømmen, siger Michael Iwersen.
  